
	  Comisia pentru agricultură, silvicultură, industrie alimentară şi servicii  specifice
	
	                          Bucureşti, 25.02.2010
                         Nr.24/142


RAPORT  
asupra Proiectului de Lege pentru completarea art.42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional 

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu proiectul de Lege pentru completarea art.42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, transmis cu adresa nr.PL.x 632 din 15 decembrie 2009 şi înregistrat cu nr.24/995/16.12.2009.
La întocmirea raportului, Comisia a avut în vedere avizele favorabile ale Consiliului Legislativ, Comisiei pentru industrii şi servicii, Comisiei pentru administraţie publică, amenajarea teritoriului şi echilibru ecologic, Comisiei juridice, de disciplină şi imunităţi şi avizul negativ al Comisiei pentru buget, finanţe şi bănci. 
Proiectul de lege are ca obiect  completarea art.42 din Legea nr.329/2009 în sensul extinderii beneficiului prevederilor alin.(1) ale acestui articol şi la proprietarii de tractoare uzate, precum şi la moştenitorii acestora care se asociază în vederea achiziţionării, în coproprietate, a unui tractor nou. Se preconizează ca, fiecare asociat să beneficieze de o primă în sumă de 17.000 lei, dar cuantumul primelor acordate să nu depăşească 50% din valoarea tractorului nou achiziţionat. 
Proiectul de Lege pentru completarea art.42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional face parte din categoria legilor ordinare potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul  Dănuţ  Apetrei - secretar de stat în cadrul Ministerului Agriculturii şi Dezvoltării Rurale.

La lucrările Comisiei  au fost prezenţi 27 de deputaţi, din totalul de 27 membri ai comisiei.

Raportul Comisiei  a fost adoptat în unanimitate, în şedinţa din  23 februarie 2010.
Proiectul de lege a fost adoptat de Senat în şedinţa din 9 decembrie 2009.
Proiectul de lege potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

În urma dezbaterii, Comisia propune admiterea cu modificări a proiectului de lege. 
AMENDAMENTE ADMISE
În urma dezbaterii, Comisia propune adoptarea proiectului de lege cu următoarele amendamente: 


	Nr. crt.
	Text Senat
	Text propus de Comisie

(autorul amendamentului)
	Motivarea amendamentelor

	0
	1
	2
	3

	1. 
	Titlul legii 

L E G E

pentru completarea art.42 din Legea nr.329/2009 privind reorganizarea unor activităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordului-cadru cu Comisia Europeană şi Fondul Monetar Internaţional 

  
	Nemodificat 
	

	2. 
	Art.I. –  La articolul 42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, publicată în Monitorul Oficial al României, Partea I, nr.761 din 9 noiembrie 2009, se introduce un nou alineat, alin.(3), cu următorul cuprins: 

„(3) De prevederile alin.(2) beneficiază şi proprietarii de tractoare şi maşini agricole autopropulsate uzate şi moştenitorii acestora care s-au asociat în vederea achiziţionării în coproprietate a unui tractor nou şi/sau a unei maşini agricole autopropulsate noi. În această situaţie fiecare beneficiază de o primă în sumă de cel mult 17.000 de lei, cu condiţia ca asociaţii să achiziţioneze în coproprietate un tractor nou şi/sau o maşină agricolă autopropulsată nouă, iar cuantumul cumulat al primelor să nu depăşească 50% din valoarea noii achiziţii.”
	Articolul unic. -   La articolul 42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, publicată în Monitorul Oficial al României, Partea I, nr.761 din 9 noiembrie 2009, se introduce un nou alineat, alin.(3), cu următorul cuprins: 

„(3) De prevederile alin.(2) beneficiază şi proprietarii de tractoare uzate şi maşini agricole autopropulsate uzate, persoane fizice, precum şi moştenitorii acestora, care s-au asociat în vederea achiziţionării în coproprietate a unui tractor nou şi/sau a unei maşini agricole autopropulsate noi, pentru desfăşurarea unor activităţi agricole specifice. În această situaţie fiecare beneficiază de o primă în sumă de cel mult 17.000 de lei, cu condiţia ca asociaţii să achiziţioneze în coproprietate un tractor nou şi/sau o maşină agricolă autopropulsată nouă, iar cuantumul cumulat al primelor să nu depăşească 50% din valoarea noii achiziţii.”

Deputat UDMR – Kelemen Atilla 

Deputat PSD+PC – Ion Dumitru 

Deputat PSD+PC – Marian Ghiveciu 

Deputat PSD+PC – Iulian Iancu 
	Pentru corectitudinea redactării.

	3. 
	Art.II. – (1) Prezenta lege intră în vigoare la data de 1 ianuarie 2010.

(2) În termen de 30 de zile de la publicarea prezentei legi în Monitorul Oficial al României, Partea I, Guvernul va elabora şi va aproba, prin hotărâre, norme metodologice pentru realizarea Programului de stimulare a înnoirii Parcului naţional de tractoare.


	Se elimină. 
Deputat PD-L – Tinel Gheorghe 

Deputat PD-L – Valeriu Tabără

Deputat PSD+PC – Ioan Munteanu 

Deputat PD-L – Constantin Chirilă 


	Deja, a fost aprobat ghidul de finanţare a programului.


Comisia a propus aprobarea proiectului cu 27 voturi pentru,  0  voturi împotrivă şi 0 abţineri.

 
PREŞEDINTE,











SECRETAR,

 

Prof.univ.dr. Valeriu TABĂRĂ








Vasile MOCANU  



Consilier Anton Păştinaru  
Expert Florentin Oancea

